钦定古今图书集成/理学汇编/经籍典/第085卷 > 宋朱元昇三易备遗 > 《三易备遗书后》
## 钦定古今图书集成/理学汇编/经籍典/第085卷 > 宋朱元昇三易备遗 > 《三易备遗书后》

夫子既没，迄今千百年间，诸以《易》名家，专于理则简
于象数，专于象数，则荒于理。因注迷经，因疏迷注，致
《十翼》本旨不白于世。而世之学者果于袭旧，疑于知
新，罕研圣人作《易》之根柢。我先君子述《三易备遗》曰：
“河出图，《洛》出书，圣人则之。”此夫子明作《易》之根柢也。
故言理必考象，言象必考数，理象数无抵牾，然后措
诸词，写诸图，自谓得圣人之心，于注疏释解之外，有
先儒所未发者。视诸家言《易》，理自理，象自象，数自数，
三易自《三易》，《河图》《洛书》自《河图》《洛书》判然不相符者
不侔矣。噫！此其于《易》也，功不在名世诸儒下。咸淳庚
午，备遗成帙部使者则堂家先生一见，奇其书，用闻
于朝。会国督戍事严，未遑暇也，送中书籍记。越三载，
先君子没，先兄起予甫继志纂述时事且别，多所散
失，起予甫亦下世矣，士立弗克肖似，夙夜罔敢懈，惟
父兄之志是酬，补遗葺阙，仅完其帙，敬锓诸梓，非敢
曰“论撰其前人之美，以显扬之后世也。《易》之晦也，明
也，有时也，人焉得而已诸？”时元贞乙未立春日，男士
立百拜谨志。